ოტკრიტიე არენა

ოტკრიტიე არენა — მრავალფუნქციური სტადიონი რუსეთში. მდებარეობს ქვეყნის დედაქალაქ მოსკოვში. სტადიონზე გაიმართა 2017 წლის კონფედერაციის თასი და ის ასევე 2018 წლის მსოფლიო საფეხბურთო ჩემპიონატის 5 მატჩს უმასპინძლებს. ფიფას მოთხოვნის შესაბამისად კონფედერაციის თასისა და მსოფლიო ჩემპიონატის მსვლელობისას სტადიონის დროებითი სახელწოდება სპარტაკის სტადიონი იქნება. არენა წარმოადგენს მოსკოვის სპარტაკისა და რუსეთის ეროვნული საფეხბურთო ნაკრების საშინაო მოედანს. სტადიონი გათვლილია 45 360 მაყურებელზე.

ისტორია
2006 წლის ნოემბერში ტუშინოს აეროდრომის რაიონში ახალი სტადიონის აშენება გადაწყდა. მშენებლობის დაფინასებას საკუთარ თავზე „სპარტაკის“ დირექტორთა საბჭოს თავმჯდომარე და გაერთიანებული სააქციო საზოგადოება ლუკოილის ვიცე-პრეზიდენტი ლეონიდ ფედუნი იღებდა. 2007 წლის 2 ივნისს სიმბოლური პირველი ქვის ჩადების ცერემონია გაიმართა. მშენებლობის პროცესი რამდენჯერმე შეჩერდა: თავდაპირველად ბიუროკრატიისა და მდებარეობის თავისებურების გამო (მასთან ახლოს მდებარეობს მოსკოვის მეტროს ტაგანსკო-კრასნოპრესნენსკაიას ხაზი), მოგვიანებით მსოფლიო ფინანსურ-ეკონომიკური კრიზისის გამო. თუკი მშენებლობის დასრულების თავდაპირველ ვადებად 2009-2010 წელი იყო ნავარაუდევი, თუმცა 2009 წლის მდგომარეობით სტადიონი მხოლოდ პროექტირების სტადიაზე იყო. უფრო მეტიც 2010 წელს სამშენებლო პროექტი კიდევ ერთხელ გადაიხედა, რადგან დამტკიცებული ვარიანტი არქიტექტურის საბჭომ დაიწუნა. სტადიონის პროექტი ამერიკულმა კომპანია -მა შეასრულა. მშენებლობის დაწყებამდე დასრულდა ტაგანსკო-კრასნოპრესნენსკაიას ხაზის მეტროსადგურ სპარტაკის მშენებლობაც, რომელიც 1975 წლიდან დაკონსერვებული იყო.

2013 წლის 19 თებერვალს ცნობილი გახდა, რომ ახალ სტადიონს სპონსორის ბანკ ოტკრიტიეს მსგავსად „ოტკრიტიე არენა“ დაერქმეოდა. გარიგებამ 1 მილიარდ 208 მილიონი რუბლი შეადგინა, რაც სტადიონისთვის სახელის 6 წლით შენარჩუნებას გულისხმობს.

2014 წლის 21 აგვისტოს სტადიონის სახბურთო მინდორთან ახლოს ძმები სტაროსტინების მემორიალი დაიდგა. სტადიონთან ახლოს 24,5 მეტრის სიმაღლის გლადიატორის ძეგლი გაიხსნა (ავტორი — ალექსანდრე რუკავიშნიკოვი). 2013 წელს გავრცელდა ინფორმაცია, რომ იგეგმებოდა სხვა სახელგანთქმული სპარტაკელების — იგორ ნეტოსა და ნიკიტა სიმონიანის ძეგლების დადგმაც. 2015 წლის 12 ოქტომბერს სტადიონთან ახლოს „სპარტაკისა“ და სსრკ-ის ნაკრების ლეგენდარული ფეხბურთელის ფიოდორ ჩერენკოვის ბრინჯაოს მემორიალი გაიხსნა. დასავლეთ ტრიბუნის მეოთხე სართულზე გახსნილია კლუბ „სპარტაკის“ დიდების დარბაზი.

2014 წლის 27 აგვისტოს გაიხსნა მეტროსადგური სპარტაკი, იმავე დღეს სტადიონი რუსეთის სპორტის მინისტრმა ვიტალი მუტკომ, მთავრობის თავმჯდომარე დიმიტრი მედვედევმა და რუსეთის პრეზიდენტმა ვლადიმერ პუტინმა მოინახულეს. 30 აგვისტოს სტადიონზე საფეხბურთო კლუბ „სპარტაკის“ ვეტერანი ფეხბურთელების მატჩი გაიმართა (2 ოცწუთიანი ტაიმი), მატჩს 8000-მდე მაყურებელი დაესწრო.

2014 წლის 5 სექტემბერს გახსნის მატჩში „სპარტაკმა“ სერბულ ცრვენა ზვეზდას უმასპინძლა. მატჩს 37 734 მაყურებელი ესწრებოდა. ახალ სტადიონზე პირველი ბურთი „სპარტაკის“ მცველმა დიმიტრი კომბაროვმა გაიტანა.

ახალ სტადიონზე „სპარტაკმა“ პირველ ოფიციალურ მატჩში მოსკოვის ტორპედო 3:1 დაამარცხა (სპოარტაკის მხრიდან 2 გოლი პრომესმა, ხოლო ერთი ხოსე ხურადომ გაიტანა). წითელ-თეთრების პირველ ოფიციალურ მატჩს 36 058 მაყურებელი დაესწრო. საკუთარ მოედანზე პირველი მარცხი „სპარტაკმა“ 2015 წლის 8 მარტს კრასნოდარის წინააღმდეგ იწვნია (1:3).

2014 წლის 12 ოქტომბერს სტადიონზე პირველი მატჩი რუსეთის ეროვნულმა საფეხბურთო ნაკრებმა 2016 წლის ევროპის ჩემპიონატის შესარჩევ ეტაპზე მოლდოვის წინააღმდეგ გამართა. მატჩი 1:1 დასრულდა. რუსეთის მხრიდან ერთადერთი გოლი, პენალტით „სპარტაკის“ თავდამსხმელმა არტიომ ძიუბამ გაიტანა.

2017 წლის ფიფას კონფედერაციის თასი
2018 წლის მსოფლიო საფეხბურთო ჩემპიონატი